Video: Het ons vergeet hoe om vriende te maak?Skermgreep uit die video Volgens die “kenners” in dié video is dit net so maklik om maats te maak as om sjokolade te eet. Die video is deel van ‘n veldtog om eensaamheid te probeer bekamp. Volgens ŉ verslag wat vroeër vanjaar in die Verenigde Koninkryk uitgereik is, het meer as die helfte van volwasse Britte aangedui hulle het “baie lank laas” ŉ nuwe vriend gemaak. Byna die helfte (49%) sê hulle besige lewens verhoed hulle om met ander kontak te maak. Ongeveer 9 uit elke 10 volwassenes glo klein oomblikke saam met ander mense (soos ŉ glimlag in die straat of ŉ gesprek in die ry by die supermark) kan eensaamheid hokslaan. Eerste minister Theresa May het in Januarie ŉ “minister van eensaamheid” aangestel en haar regering het Maandag ŉ strategie gepubliseer om dié kwessie aan te roer. Die strategie het drie doelwitte: om te verstaan wat veroorsaak eensaamheid en hoe om dit aan te spreek; om eensaamheid binne regeringsbeleide in ag te neem met ingrypings om dit te voorkom; en om ŉ nasionale gesprek aan die gang te kry oor eensaamheid en om van die stigma ontslae te raak. Tracey Crouch, minister van eensaamheid, het gesê sy is verbind daartoe om ŉ samelewing te skep waar almal die ondersteuning kry wat hulle nodig het – maak nie saak hoe oud hulle is nie. ŉ Veldtog, “Be More Us”, om eensaamheid hok te slaan, is in samewerking met YouGov van stapel gestuur. Dié veldtog poog om mense aan te spoor om met ander kontak te maak, eensaamheid aan te spreek en mense bymekaar te bring. Deborah Moggach, bekroonde outeur van The Best Exotic Marigold Hotel en ambassadeur vir die End Loneliness-veldtog, het gesê ons almal het ŉ behoefte daaraan om te voel ons behoort iewers, maak nie saak hoe oud jy is nie. “In elke gesprek is daar ŉ geleentheid om ‘ons’ te wees – om uit te vind wat ons met mekaar gemeen het. Klein oomblikke kan ŉ groot verskil maak aan iemand wat eensaam is.” Klik hier as die video nie direk in jou webblaaier speel nie